**Biológia Mesterkurzus**

**Tehetséggondozó, versenyfelkészítő biológia szakkör**

**Cikket írta: Boncz Dániel**

A Biológia Mesterkurzus ötlete a tavalyi évben fogalmazódott meg bennem, hiszen a biológia fakultációra jelentkezők száma az elmúlt időszakban folyamatosan emelkedett és szerettem volna a fakultációs órákon felül egy plusz szakköri jellegű foglalkozást is tartani, melynek kiemelt célja a biológia emelt szintű érettségire való felkészítés mellett a biológia OKTV-re, biológiaversenyekre készülés. A Biológia Mesterkurzuson magas szintű biológia ismeretek kerültek előtérbe, amelyek megtárgyalására nincs elegendő idő az alap és fakultációs órákon, valamint gyakorlati és játékos foglakozások is zajlottak. A 2022 szeptemberében meghirdetett mesterkurzusra 30 diák jelentkezett, döntő zömmel a 11. és 12. évfolyam biológia fakultációsai, ami nagyon szép létszámnak tekinthető egy elsőként meghirdetett szakkörre. A foglalkozások szeptember elejétől indultak, heti rendszerességgel, minden héten csütörtökönként 14:15-15:45 között egészen a tanév végéig. Az őszi hónapok kiemelt feladata volt a biológia OKTV-re készülés, hiszen diákjaink eddig nem szerepeltek kiemelkedően jól ezen a megmérettetésen. Így részben a mesterkurzus sikerének tartom, hogy 2022. novemberében 12 tanulónk érte el a tovább küldéshez szükséges pontszámot, amelyből csak egy diák, Balatoni Bori érdemelte ki a második fordulóba jutást.

A mesterkurzus egyik kedvenc gyakorlati foglalkozása volt a madagaszkári bütykös csótány boncolása. Az ízeltlábúak közérében elég nagy méretűnek mondható ez a rovar a maga kb 10 cm-es testhosszúságával. A diákok számára nagy élményt jelentett ennek az állatnak a belső felépítésének felismerése, nem mellesleg a biológia OKTV egyik feladatában is szerepelt már egy csótány boncolásával kapcsolatos teljes feladat. Az alábbi képek a csótány boncolásakor készültek.

****

****

****

****

A mesterkurzus kiemelt célja volt a kimagaslóan tehetséges diákok egyéni támogatása is, ezért pár szóban összefoglalnám az egyik legtehetségesebb diákunkkal kapcsolatos eredményeket. **Balatoni Bori** a tavalyi 2021-2022-es tanévben a biológia OKTV második fordulóba jutására méltán lehettünk büszkék. Ugyanebben a tanévben a **VII. Semmelweis országos egészségügyi csapatverseny** hetedik helyezését hozta el a csapata. A XIV. **Fodor József országos biológia versenyén** 22. lett. 2022-től saját kutatásokat végzett, világító baktériumok genetikai módosításán dolgozott, a kutatása bár sikertelen volt, de rengeteg tapasztalattal gazdagodott. Ezzel egyidőben medveállatkákat vizsgált, amiket saját maga talált. Tizenkettedik osztályban újból bejutott a biológia OKTV második fordulójába, majd az országos döntőről csak pár ponttal maradt le. A XV. Fodor József Országos Biológia Versenyen pedig a rendkívüli 7. helyezést érte el. Végzősként felvételt nyert az **ELTE TTK Talentum** programjába, elmélyedt a sejtes önemésztés, a krinofágia genetikai és molekuláris hátterében az ecetmuslica lárvális nyálmirigyének vizsgálatai során. Ezen kutatási témáját nagyon szakszerűen, egyedi formában és szuggessztíven előadóként többször is bemutatta az **Izsák Imre Tudományos Diákkonferencián** képviselve iskolánkat. Az **MTA Alumni program** *Megeszem magam! Az eukarióta sejtek szuperképessége* című nyitó előadását is az ő nevéhez köthetjük, melyben bemutatta az ELTE TTK talentum program során megszerzett ismereteit. Ezzel kapcsolatosan egy összefoglaló plakátot is készített ez látható az utolsó képen.

